**העימות בבורקה** היה עימות אלים בין פלסטינים תושבי הכפר בורקה, השוכן בבנימין וסמוך לרמאללה, לישראלים, בעיקר תושבי המאחז עוז ציון. העימות החל ב-4 באוגוסט 2023 לפנות ערב עם הגעת מתנחלים רועי צאן מהמאחז לשטח מרעה בבעלות פלסטינית, בין עוז ציון לבין בורקה. למקום הגיעו פלסטינים שפעלו להרחיקם, ובתגובה הרועים הזעיקו עזרה. במקום התעורר עימות בין הצדדים שהסלים לאלימות קשה, זריקות אבנים וירי זיקוקים. במהלך העימות ירה אחד מהמתנחלים לעבר הפלסטינים, והרג את אחד מהם, קוסאי מעטאן, בן 19. היורה נפצע קשה בראשו מפגיעת אבן. בנוסף נפצעו באירוע עוד מספר ישראלים ופלסטינים.

רקע
---

מאחז עוז ציון, אוגוסט 2023
עוז ציון הוא מאחז שהוקם בשנת 2012 ומאז פונה מדי כמה חודשים. מאז תחילת 2022, נרשמו בשטחים שורה של פיגועים של פלסטינים נגד מטרות ישראליות, כמו גם אלימות מצד מתנחלים ישראלים נגד קהילות פלסטיניות. לפי האו"ם, הייתה עלייה דרמטית ב'תקריות' בין מתנחלים ישראלים לפלסטינים ביהודה ושומרון. היה מדובר ב-591 אירועים כאלה בשנת 2023, שיא מאז החל האו"ם לעקוב אחר הנעשה בשטחים ב-2006.

על פי דוח האו"ם, קהילות רועים פלסטיניות "פגיעות במיוחד" מול פעילות ההתנחלויות. חלק מהמאחזים כוללים חוות חקלאיות ורעיית צאן. לגרסת הפורום לחשיבה אזורית באמצעות העדרים מסמנים המתנחלים את השטח, ומנסים לדחוק רועים פלסטינים משטחי מרעה שהם תובעים עליהם בעלות.

האירוע
------

לפי התחקיר הראשוני של צה"ל, ביום שישי בערב, בסביבות השעה 19:00, רועי צאן יצאו מהמאחז עוז ציון, והגיעו לאזור הנמצא במרחק של כקילומטר מעוז ציון וכ-250 מטר מהכפר בורקה. כשהגיעו למקום נתקלו הרועים בכ-80 פלסטינים שדרשו מהם לעזוב מייד, מאחר שמדובר בקרקע פלסטינית פרטית. הרועים סירבו, והחל עימות מילולי ופיזי בין הצדדים. על פי גורמי ביטחון, השטח שבו רעו הישראלים את הצאן מוגדר כשטח פרטי בבעלות פלסטינית.

בשלב זה הזעיקו רועי הצאן מתנחלים נוספים שיבואו לעזרתם. במקום לא נכחו כוחות צבא או משטרה. על פי עדויות של תושבי הכפר הם התקשרו מספר פעמים למִנהלת התיאום והקישור הפלסטינית — הגוף האמון על הקשר עם כוחות הביטחון הישראליים. גם לפי טענת המתנחלים, הם ניסו כל העת להזעיק עזרה מהצבא וגורמי הביטחון בסביבה, טענה שבצה"ל הכחישו. אחד מהמתנחלים שלף נשק וירה לעבר הפלסטינים, ומהירי נהרג קוסאי מעטאן. החשוד בירי שהיה פצוע קשה בראשו הלך ברגל יותר מקילומטר עד למאחז עוז ציון, משם פונה באמבולנס לבית החולים שערי צדק, בו נותח במהלך הלילה. כוחות צה"ל הגיעו לזירה, עם קבלת הדיווח על העימות. במהלך העימות הפלסטינים ירו זיקוקים על המתנחלים, התבצע יידוי אבנים הדדי והמתנחלים שרפו רכב פלסטיני. לדברי הפלסטינים, לאחר הירי במעטאן באו למקום העימות פלסטינים רבים נוספים שהתקדמו לכיוון המתנחלים, העימותים בין הצדדים נהפכו לאלימים יותר, ובשלב זה נורו עוד פלסטינים.

לפי צה"ל, סמוך לשעה 20:07 התקבל דיווח פלסטיני ראשוני על העימות. כוחות צה"ל סרקו במרחב שהתקבל, ולא איתרו את מקום העימות מאחר שהמיקום שהתקבל היה שגוי. בשעה 20:52 התקבל לראשונה דיווח מאיש ביטחון אזרחי אודות העימות. בשעה 21:09 לערך התקבל מיקום מדויק של העימות, וכוח צה"ל הגיע למקום בשעה 21:20, לאחר שבוצע הירי.

בעקבות האירוע
-------------

בעקבות האירוע, ובצל ההיערכות לפיגועי נקם, הודיע דובר צה"ל ש"הוחלט על הכרזת שטח צבאי סגור באזור והצבת כוחות הביטחון בהתאם להערכת המצב". הפלסטינים דיווחו כי צה"ל הקים מחסומים והגביר את נוכחותו הצבאית מדרום לג'נין, ברקע החשש מפעולות תגובה. לפי הדיווח, חיילים הקימו מחסום צבאי בכיכר עראבה ועוד אחד בין העיירות מסלייה וקבאטיה, ובאזור אל-ג'רבה שליד קבאטיה. לטענת הפלסטינים, צה"ל ערך בידוקים ברכבים שעברו באזור.

גופת ההרוג, קוסאי מעטאן, נבדקה על ידי רופא משפטי וצולמה ב-CT. בדיקה זו מצאה פתח כניסת כדור בצווארו ופצע יציאה בגבו. הגופה נקברה למחרת התקרית על ידי בני המשפחה, ולא הועברה לנתיחה בישראל.

החשוד בירי, יחיאל אינדור, מתנחל מעפרה, שנפצע קשה מאבן שהוטחה בראשו על ידי פלסטיני, ואושפז בבית החולים לאחר ניתוח בראשו, נעצר בחשד לגרימת מוות בכוונה או באדישות. אלישע ירד, מתנחל מהמאחז רמת מגרון, נעצר על ידי המשטרה בחשד לשיבוש הליכי חקירה ובהחזקת נשק ללא רישיון. חמישה פלסטינים, אב ובניו שנעצרו יומיים לאחר האירוע בחשד לתקיפה בנסיבות מחמירות וחבלה, שוחררו בתנאים מגבילים, היות שלא ניתן היה לקשרם למעשים. ב-15 באוגוסט עצרו כוחות צה"ל שני פלסטינים בחשד לתקיפה בנסיבות מחמירות ויידוי אבנים בעימות, ואף הם שוחררו כעבור יממה.

ב-6 באוגוסט חבר הכנסת צבי סוכות ממפלגת הציונות הדתית וחברת הכנסת טלי גוטליב מהליכוד באו לבית החולים לבקר את יחיאל אינדור, שנפצע במהלך התקרית וחשוד בהריגת הפלסטיני. הם הוציאו הצהרות תמיכה באינדור בטענה שפעל מתוך הגנה עצמית. השר לביטחון לאומי איתמר בן גביר הודיע לחבר הכנסת אחמד טיבי כי בהתאם לעמדת המשטרה הוא לא יוכל לפגוש את חמשת הפלסטינים החשודים.

ב-9 באוגוסט בית המשפט המחוזי בירושלים החליט לשחרר את אלישע ירד למעצר בית ולהשאיר את אינדור במעצר. בדיון בבית משפט השלום הודיעה המשטרה כי קיבלה דוח פתולוגי של נתיחת גופתו של קוסאי מעטאן. בדיון ב-15 באוגוסט, לאחר מספר רב של ערעורים, בית משפט השלום בירושלים שחרר למעצר בית את יחיאל אינדור וקבע כי ייאסר על אינדור להשתמש בטלפון. לפי המשטרה, אינדור שתק בחקירתו האחרונה וסירב לבצע שחזור. עורך הדין של אינדור טען שאינדור מסר גרסה ברורה וקוהרנטית ושהיחידה החוקרת לא הצליחה למצוא בה סתירות. במהלך הדיון עלה כי לא בוצעה נתיחה לגופתו של מעטאן, אלא רק בדיקה רפואית של רופא.

תגובות
------

מחלקת המדינה של ארצות הברית פרסמה הודעה שהיא מגנה בחריפות את מתקפת הטרור על ידי מתנחלים קיצונים ישראלים שהרגו פלסטיני בן 19.

חברת הכנסת לימור סון הר-מלך גינתה את "מעצרו של יהודי שנפצע בעת שהגן על חייו וחיי חבריו".
השר לביטחון לאומי, איתמר בן גביר, אמר: "התקשורת הישראלית (שוב) התבלבלה: יהודי שמגן על עצמו ועל אחרים מפני רצח של פלסטינים, הוא לא חשוד ברצח, אלא גיבור שיקבל ממני גיבוי מלא. יכול להיות שיש כאלו שהתבלבלו באיזה צד הם - אני לא מתבלבל. תמיד בצד של העם שלי, בוודאי כשסכנת חיים מרחפת מעל ראשו של יהודי שנדרש להגיב בנחישות ובגבורה."

על רקע היות אחד עצורים עובד לשעבר במפלגת עוצמה יהודית, מזכיר הוועד הפועל של אש"ף חוסיין א-שייח' אמר כי "אנו קוראים לקהילה הבין-לאומית להתייחס למפלגתו של המחבל איתמר בן גביר כארגון טרור, בשל ההיסטוריה האישית והמפלגתית של הסתה להרג פלסטינים". א-שייח' האשים את העובד לשעבר בירי עצמו – טענה שאין לה כל אימות – והוסיף כי "זה צריך להיכלל ברשימת הטרור הבין-לאומית".

הערות שוליים
------------

1. ↑  אלישע בן קימון, ניר (שוקו) כהן, אלכסנדרה לוקש, האלמנה עברה לגור במאחז על שם בעלה, שעתיד להתפנות: "הילדים גאים ביישוב", באתר ynet, 23 ביוני 2021
2. 1 2 3  כרמל דנגור, איתי בלומנטל וגילי כהן, הרג הפלסטיני בבורקא: המשטרה מייחסת עבירת רצח לחשוד בירי שנטען שפעל מתוך הגנה עצמית, באתר כאן – תאגיד השידור הישראלי, 6 באוגוסט 2023
3. ↑  i24NEWS, West Bank: Palestinian teenager killed in clashes with Israeli settlers, I24news, ‏2023-08-04 (באנגלית)
4. 1 2 3 4 5  עינב חלבי, קריאות נקמה בהלוויית הפלסטיני שנורה ע"י מתנחל. אמו: "חיכינו לו, קיבלנו גופה", באתר ynet, 5 באוגוסט 2023
5. ↑  און דהן, שחיקת הכבשים: מציאות החיים הקשה של רועי הצאן בגדה המערבית, באתר הפורום לחשיבה אזורית, ‏2022-09-09
6. ↑  יואב זיתון, לירן לוי, בן גביר קרא להעניק צל"ש לחשודים ברצח הפלסטיני: "הגנו על עצמם", באתר ynet, 6 באוגוסט 2023
7. 1 2  אור הלר, ישי פורת, רביב דרוקר, תחקיר הירי הקטלני בבורקה: בצה"ל מפנים אצבע מאשימה למתנחלים, באתר חדשות 13, 6 באוגוסט 2023
8. 1 2  אתר למנויים בלבד הגר שיזף, עדויות תושבים מבורקה: "הם התקדמו לכיווננו והחלו לירות", באתר הארץ, 7 באוגוסט 2023
9. 1 2  לינץ' ביהודים בכניסת השבת, פלסטיני נהרג, באתר ערוץ 7
10. 1 2  אלישע בן קימון, לירן תמרי, המתנחלים: "היורה בפלסטיני ספג סלע בראש". העצור: לשעבר דובר בעוצמה יהודית, באתר ynet, 6 באוגוסט 2023
11. ↑  נעצרו שני ישראלים החשודים במעורבות בירי אמש בפלסטיני ליד רמאללה, באתר זמן ישראל, ‏5 באוגוסט 2023
12. ↑  דנה בן שמעון, בכפר שבו נהרג הפלשתיני מאשימים: "המתנחלים שנהגו באלימות מרגישים שיש להם גב הממשלה", באתר ישראל היום, 5 באוגוסט 2023
13. ↑  אלישע בן קימון, לירן תמרי, המתנחלים: "היורה בפלסטיני ספג סלע בראש". העצור: לשעבר דובר בעוצמה יהודית, באתר ynet, 6 באוגוסט 2023
14. ↑  לירן תמרי, אלישע בן קימון, שוחרר חשוד בפרשת הרג הפלסטיני | הביקורת על המשטרה, והראיה שנחשפה בטעות, באתר ynet, 9 באוגוסט 2023
15. 1 2  אתר למנויים בלבד הגר שיזף, הוארך מעצרם של יחיאל אינדור ואלישע ירד בחשד לרצח הפלסטיני בכפר בורקה, באתר הארץ, 6 באוגוסט 2023
16. ↑  חברו של העצור בחשד למעורבות בהרג הפלסטיני: "לא לדבר עם השוטרים, שום מילה", באתר ‏מאקו‏, 5 באוגוסט 2023
17. ↑  אתר למנויים בלבד הגר שיזף, ג'קי חורי ויהושע (ג'וש) בריינר, רצח הפלסטיני בן ה-19: שני ישראלים נעצרו בחשד למעורבות בתקרית, באתר הארץ, 5 באוגוסט 2023
18. ↑  אמיר בוחבוט ושלומי הלר‏, 5 פלסטינים נעצרו בחשד למעורבות בתקרית שבה נורה למוות הצעיר הפלסטיני, באתר וואלה!‏, 7 באוגוסט 2023
19. ↑  חמישה פלסטינים נעצרו בחשד למעורבות בעימותים בבורקא, באתר ערוץ 7, 7 באוגוסט 2023
20. ↑  אתר למנויים בלבד הגר שיזף, ביהמ"ש הורה לשחרר את החשודים בתקיפת מתנחלים בבורקה: אין חשד סביר נגדם, באתר הארץ, 10 באוגוסט 2023
21. ↑  לירן תמרי, אטילה שומפלבי, יחיאל אינדור, החשוד ברצח הפלסטיני בבורקה, שוחרר למעצר בית, באתר ynet, 15 באוגוסט 2023
22. ↑  שילה פריד, התקרית בבורקה: העצורים הפלסטיניים שוחררו, באתר מקור ראשון, ‏16 באוגוסט 2023
23. ↑  ח"כ גוטליב ביקרה בבית החולים את היהודי העצור מבנימין: "מדובר בנפגע פעולות טרור", באתר ערוץ 7, 6 באוגוסט 2023; מאיר תורג'מן, סיון חילאי, תעלומת אישור ביקורי החשוד ברצח פלסטיני: "מעשה חמור של המשטרה", באתר ynet, 7 באוגוסט 2023
24. ↑  יקי אדמקר, שלומי הלר‏, לח"כים מהימין הוא אישר: בן גביר סירב שטיבי ייפגש עם הפלסטינים מבורקה, באתר וואלה!‏, 9 באוגוסט 2023
25. ↑  השב"כ הציג מידע חדש | אלישע ירד שוחרר למעצר בית, יחיאל אינדור יישאר במעצר, באתר ערוץ 7, 9 באוגוסט 2023
26. ↑  לירן תמרי, הרג הפלסטיני בבורקה: ישוחררו שני החשודים, בהם איש עוצמה יהודית לשעבר, באתר ynet, 9 באוגוסט 2023
27. 1 2  אתר למנויים בלבד הגר שיזף, המחוזי דחה את ערר המשטרה, והחשוד המרכזי ברצח בבורקה שוחרר למעצר בית, באתר הארץ, 15 באוגוסט 2023
28. ↑  רדיו 103fm, עו"ד אביחי חג'בי המייצג את אינדור החשוד ברצח הפלסטיני בגרסתו, באתר hamal
29. ↑   ציוץ של איתמר בן גביר ברשת החברתית אקס (טוויטר), 6 באוגוסט 2023

| הסכסוך הישראלי-פלסטיני בשנות ה-20 של המאה ה-21 |
| --- |
| מבצעים צבאיים | שומר החומות • הלחימה ברצועת עזה בין מבצע שומר החומות למלחמת חרבות ברזל • שובר גלים • עלות השחר • מגן וחץ • בית וגן • **מלחמת חרבות ברזל** |
| עימותים ב-2023 | העימות בג'נין (ינואר) • המבצע בקסבה של שכם • העימות בג'נין (יוני) • **מתקפת הפתע על ישראל** • העימות במחנה הפליטים נור שמס |
| פיגועים, מהומות ואירועים נוספים | 

|  |  |
| --- | --- |
| 2020 | רצח אסתר הורגן • רצח שי אוחיון |
| 2021 | המהומות בישראל (ירושלים • לוד • עכו • בת ים • חיפה) • פיגוע הירי בצומת תפוח • פיגוע הירי בשער השלשלת • פיגוע הירי בחומש |
| 2022 | פיגוע הדקירה בשכונת ארמון הנציב • הפיגוע המשולב בבאר שבע • פיגוע הירי בחדרה • פיגוע הירי בבני ברק • פיגוע הירי ברחוב דיזנגוף • מהומות הר הבית • פיגוע הירי באריאל • הפיגוע באלעד • פרשת מותה של שירין אבו עאקלה • נפילת נעם רז • רצח שולמית רחל עובדיה • הפיגוע במחסום שועפאט • פיגוע הירי ליד שבי שומרון • הפיגוע בפונדוק • פיגוע הירי ליד גבעת האבות • הפיגוע באזור התעשייה אריאל • חטיפת טירן פרו • הפיגוע הכפול בירושלים |
| 2023 | פיגוע הירי בנווה יעקב • פיגוע הדריסה בשכונת רמות • הפיגוע במחסום שועפאט • פיגוע הירי בחווארה (פברואר) • המהומות בחווארה • פיגוע הירי בצומת בית הערבה • פיגוע הירי ברחוב דיזנגוף • הפיגוע בצומת מגידו • מהומות הר הבית • פיגוע הירי בצומת חמרה • פיגוע הדריסה בפארק צ'ארלס קלור • הפיגוע בחרמש • פיגוע הירי בגבול ישראל–מצרים • פיגוע הירי בתחנת הדלק בעלי • הפיגוע המשולב בשכונת נאות אפקה • פיגוע הירי ליד קדומים • העימות בבורקה • פיגוע הירי במרכז תל אביב • פיגוע הירי בחווארה (אוגוסט) • פיגוע הירי בצומת הכבשים • פיגוע הדריסה במחסום מכבים • קרב זיקים • קרב ארז • הטבח במסיבת הטבע ליד רעים • קרב שדרות • הטבח בקיבוץ בארי • הטבח ביכיני • הטבח באופקים • הטבח בנתיב העשרה • הטבח בכפר עזה • הטבח בחולית • הטבח בניר עוז • הטבח בנחל עוז • קרב עין השלושה • קרב קיבוץ מגן • קרב עלומים • קרב סופה • קרב ניר עם • קרב יתד • קרב מחנה רעים • קרב פרי גן • קרב קיבוץ מגן • קרב כרם שלום • מתקפת הפתע על ישראל (2023) • טבח הגמלאים בשדרות • החטיפה לעזה • פיגוע הירי ליד עינב • פיגוע הדקירה בשער הפרחים • פיגוע הירי במחסום המנהרות • פיגוע הירי ביציאה מירושלים |
| 2024 | הפיגוע בוואדי חרמיה • הפיגוע המשולב ברעננה • פיגוע הירי בצומת ראם • פיגוע הירי במחלף הזיתים • פיגוע הירי בתחנת הדלק בעלי • הפיגוע בצומת קמה • פיגוע הירי בצומת הפרסה • הפיגוע בגן יבנה |

 |